În Ucraina nu a fost instituită încă stare de urgenţă, însă ţara pare să fie deja blocată, iar autorităţile interzic accesul jurnaliştilor străini. Dinu Zara, corespondent „Adevărul”, a încercat astăzi să intre în Ucraina cu destinaţia Kiev pentru a relata despre protestele violente de acolo.

Vameşii i-au interzis însă accesul, invocând motive false. „Dinu Zara nu a putut oferi dovezi ale destinaţiei unde merge şi va sta şi, în plus, nu avea dovada că are suficiente resurse financiare pentru cazare şi trai în Ucraina”, se arată în documentul oferit de vameşii care, deşi l-au salutat în română, pe parcursul discuţiei au „uitat” brusc limba şi i s-au adresat numai în ucraineană. Se menţionează că decizia a fost anunţată în prezenţa unui traducător în română - fals, nimeni nu i-a tradus jurnalistului conţinutul documentului prin care nu numai că i se interzicea accesul în ţară, dar i se transmitea şi că are interdicţie de a mai intra până în anul 2016.

„La controlul documentelor, o lucrătoare de la grăniceri mi-a cerut paşaportul în limba română. După ce a văzut destinaţia Kiev pe bilet, tot în româneşte m-a avertizat că acolo este revoluţie, după care a plecat. După aproximativ 45 de minute, aceeaşi persoană mi-a înmânat o hârtie în limba ucraineană, refuzând să-mi explice ce conţine de parcă ar fi uitat dintr-odată să vorbească româneşte. A scris doar anul 2016 pe un colţ al hârtiei şi mi-a spus «No Ucraina!», spune jurnalistul.